《孝烈皇后挽歌》
明代·王维桢

范内留芳训，扶天有骏功。
仙游知跨凤，圣念为当熊。
玉珮虚无里，苍云怅望中。
宜春花照眼，泪洒旧时丛。

作者简介：（1507—1555）明陕西华州人，字允宁，号槐野。嘉靖十四年进士。历修撰、谕德，官南京国子祭酒，以省母归。适关中地震遇难。自负经世才，谙知九边要害，识文墨，不得少效于世。扼腕时事，好使酒谩骂。诗文效法李梦阳，有《槐野存笥稿》。